एयर शो के दौरान चीनी लड़ाकू विमान दुर्घटनाग्रस्त  
पश्चिमोत्तर चीन में एक एयर शो के दौरान लड़ाकू विमान दुर्घटनाग्रस्त हो गया। विमान के जमीन पर गिरने से पहले पायलट उससे बाहर निकल आया।
पश्चिमोत्तर चीन में चल रहे एक एयर शो के दौरान चीन का एफबीसी-1 लड़ाकू विमान दुर्घटनाग्रस्त हो गया और उसमें आग लग गई। विमान के जमीन पर गिरने से पहले पायलट उससे बाहर निकल आया। सरकारी टीवी चैनल चाइना सेंट्रल टेलीविजन ने शांक्सी प्रांत में चल रहे एयर शो में विमान के आकाश से गिरने और जमीन पर उसमें आग लगने की घटना का सजीव वीडियो प्रसारित किया।  एफबीसी-1 चीनी वायु सेना का मुख्य विमान है और यह वर्ष 1999 में चीन-पाक संयुक्त विकास परियोजना के तहत विकसित किया गया था। टीवी में दिखाए गए दृश्यों के मुताबिक, विमान गिरने से पहले पायलट उससे निकल आया और उसने पैराशूट निकाल लिया।  जमीन पर किसी के हताहत होने की कोई खबर नहीं है, लेकिन प्रत्यक्षदर्शियों के मुताबिक, पायलट का पैराशूट पूरी तरह से नहीं खुल पाया था। यह अभी तक स्पष्ट नहीं हुआ है कि वह घायल है या नहीं।